  Майя Бывальцева 3-тӥ толсуре, Тодмотэм солдатлэн нуналаз, Удмуртиын «Быдӟым Атыкай ожлэн историезъя тест» («Тест по истории Великой Отечественной войны») калыккуспо акция ортчоз. Со егитъёсты история ласянь югдытонъя «Большая истори» ӵектослэн тужгес бадӟым ужрадэз луэ, ивортӥз элькунысь Егитъёслэн парламентсылэн пресс-службаез. Тестированиез котькуд мылкыд карись ӵектослэн  дунтэк ортчыны быгатоз. Отчы Быдӟым Атыкай ожысь валтӥсь ужрадъёсъя 30 юанъёс пыро, соосты Россиысь Обороная министерстволэн Ожгар университетысьтыз дышетӥсьёс дасязы. Со сяна, калыккуспо акци улсын 3-тӥ толсуре 0 часын YouTube видеохостингын «Неизвестный Солдат» фильмлэн премьераез ортчоз Истори тестэ котькуд ар 52 кунъёсысь 800 сюрс пала адями пыриське. Кылем арын Удмуртиын 7 сюрс 222 мурт Быдӟым Атыкай ожлэн историезъя тодон-валанъёссэ эскериз. «Большая история» ӵектосэз 2015-тӥ арысен Россиысь Кун Дума бордын ужась Егитъёслэн парламентсы улонэ пыӵатэ, нош элькунамы – Удмуртиысь Кун Кенеш бордысь Егитъёслэн парламентсы. Тодэ вайытом, Этнографияя бадӟым диктант гожтэмъёслэн лыдзы 2020-тӥ арын Удмуртиын кык поллы йылӥз. Россиын улӥсь калыкъёс сярысь тодон-валанъёссэ 20 сюрс 525 адями эскериз. Тегъёс: Мерлык Ижкар Удмуртия история БыдӟымАтыкайож тодынвозён  